Аԥсны ахада Гәдоуҭатәи ахәшәтәырҭа атомограф аремонт азырурц адҵа ҟаиҵеит
20:50 20.08.2021 (ирҿыцуп: 21:17 20.08.2021)
© Sputnik / Алексей ДаничевАԥсны ахада Гәдоуҭатәи ахәшәтәырҭа атомограф аремонт азырурц адҵа ҟаиҵеит
© Sputnik / Алексей Даничев/
Гәдоуҭатәи аковидхәышәтәырҭаҿы акомпиутертә томограф уаҳа налымшо иԥхасҭахеит ԥхынгәымза анҵәамҭазы. Уи инамаданы аԥыза-министр Александр Анқәаб атомограф ҿыц аахәара аҭахуп ҳәа аҳәамҭа ҟаиҵеит.
АҞӘА, нанҳәа 20 - Sputnik. Аԥсны ахада Аслан Бжьаниа Гәдоуҭатәи аковидхәшәтәырҭаҿы акомпиутертә томограф аремонт азутәуп ҳәа аҳәамҭа ҟаиҵеит, агәабзиарахьчара аминистрра адҵагьы риҭеит иаарласны аремонт азуразы иаҭаху ахәҭақәа раахәарази амаругақәа аусура раларгарази аиқәшаҳаҭра рыбжьарҵарц. Абри атәы аанацҳауеит атәыла ахада ипресс-маҵзура.
Гәдоуҭатәи аковидхәышәтәырҭаҿы акомпиутертә томограф уаҳа налымшо иԥхасҭахеит ԥхынгәымза анҵәамҭазы. Нанҳәа 12 рзы Акоронавирус аламырҵәаразы акоординациатә штаб аилатәараан аԥыза-министр Александр Анқәаб аҳәамҭа ҟаиҵеит атомограф аиҭашьақәыргылара шалымшо, аҿыц шаахәатәу, уи 60 миллион мааҭ шақәырӡтәхо. Иара иазгәеиҭеит уи азы аиҳабыра абиуџьет аҟынтәи аԥара рыԥшаарц ажәалагала шыҟарҵо.
Анқәаб иажәақәа рыла, ҵыԥх ԥхынгәымзазы иаагаз атомограф иара усҟангьы аусура алымшо иҟан ҳәа.
Аԥыза-министр иҳәамҭа ауаажәларра рыбжьара ацәажәарақәа ахылҿиааит. "Абаза-ТВ" арепортаж аҿы уи ииҳәаз азы агәынамӡара шрымоу рҳәеит атомограф арахь иаазгаз аилахәыреи уи аахәаразы аԥара еизызгаз ҳџьынџьуаа реиҿкаара "Ҳара ҳаидгылоуп" алахәылацәеи.
Нанҳәа 20 рзы имҩаԥысыз аусутә еилатәараан Александр Анқәаб иазгәеиҭеит атомограф ҿыц аахәара аҭахуп ҳәа ииҳәахьаз уажәгьы дшадгылоу. Иара ишиҳәаз ала, ԥыхьатәи аилатәараан атомограф аазхәаз аԥсуа наплакыҩцәа рганахь гәынамӡара ҳәа акгьы ааимырԥшит.
"Сара сгәаанагарала, атомограф зҭиуаз иаазхәоз ржьеит ауп", - ҳәа азгәеиҭеит аԥыза-министр.
Атәыла ахада иусбарҭа аиҳабы Алхас Кәыҵниа иазгәеиҭеит аԥыза-министр ииҳәаз ажәа хьанҭан, анаплакыҩцәа ргәы иахьалсыз еилукаартә иҟоуп ҳәа.
Атәыла ахада амеценатцәа иҭабуп ҳәа реиҳәеит иаҳа ианыуадаҩыз аамҭазы рыԥсадгьыл иарҭаз ацхырааразы. Бжьаниа иазгәеиҭеит аҳәынҭқарра акомпиутертә томограф ҿыц аахәаразы аԥара аԥшаар шакәу, избанзар уи зҭаху егьырҭ амедусбарҭақәагьы ыҟоуп.
12 Нанҳәа, 17:44
Аилатәара иалахәыз Едуард Быҭәба аепидемиологиатә ҭагылазаашьа зеиԥшроу атәы ахада изеиҭеиҳәеит.
Иара иажәақәа рыла, аҵыхәтәантәи амшқәа рзы иҟоу астатистикала иубоит COVID-19 алаҵәара маҷк ишылаҟәыз. Уажәазы атәылаҿы иҟоуп 500 ҭыԥ ачымазцәа рыхәшәтәразы.
Быҭәба иазгәеиҭеит аҵәыҵәри ахә ишацлазгьы, уи еиԥҟьарада аахәара мҩаԥысуеит ҳәа, иара убас Аҟәатәи Афизика-техникатә институт аҿы аҵәыҵәри аҭыԥ аҿы аиуразы аусурақәа ирҿуп.